Imtella' Lulju 2, 2021 L-Awstralja se tnaqqas bin-nofs il-passiġġieri internazzjonali li jistgħu jidħlu fil-pajjiż wara żieda fil-każijiet ġodda ta' Covid-19 li rriżultaw biex nofs il-popolazzjoni Awstraljana reġgħet tinsab f'lockdown. Mill-14 ta' Lulju, l-Awstralja se taċċetta biss ftit aktar minn 3,000 persuna fil-ġimgħa li jistgħu jidħlu fil-pajjiż u din hija miżura li x'aktarx se tibqa' fis-seħħ sas-sena d-dieħla. Il-Prim Ministru Awstraljan Scott Morrison qal li t-tnaqqis fl-ammont tal-wasliet għandu jnaqqas il-pressjoni fuq is-sistema tal-kwarantina. Il-kwarantina hija obbligatorja għal kull min jidħol fil-pajjiż u jidher li kien hemm min żgiċċa mil-lukanda li żżomm nies fi kwarantina u dan jidher li kien is-sors ta' numru ta' każijiet ġodda ta' Covid-19 madwar il-pajjiż.